Smernica
pre postup delegácie SR na rokovaní 4. ministerskej konferencii o životnom prostredí a zdraví

           Delegácia Slovenskej republiky bude na 4. ministerskej konferencii o životnom prostredí a zdraví sledovať tieto ciele:

1.	Vychádzajúc zo záverov a odporúčaní Svetového summitu o trvalo udržateľnom rozvoji v Johannesburgu, Ministerskej konferencie o životnom prostredí v Kyjeve a Dohovoru o právach detí, delegácia bude aktívne podporovať medzinárodné aktivity Svetovej zdravotníckej organizácie (SZO), zamerané na zlepšenie životného prostredia a zdravia v Európskom regióne, najmä vo vzťahu k detskej populácii.

2.	Delegácia vyjadruje súhlas s prijatím Deklarácie ministrov a Akčného plánu pre životné prostredie a zdravie detí v Európe (CEHAPE), dvoch najvýznamnejších dokumentov konferencie, ako aj  tzv. pomocných dokumentov, ktoré tvoria prílohy deklarácie.

3.	Delegácia sa zaväzuje aplikovať závery prijatých dokumentov, najmä Deklarácie ministrov a CEHAPE, do Akčného plánu pre životné prostredie a zdravie obyvateľstva (NEHAP) do r. 2007 s cieľom zabezpečiť princípy trvalo udržateľného rozvoja v oblasti životného prostredia a  zdravia na národnej úrovni.

4.	Delegácia Slovenskej republiky bude podporovať spoločný postup členských štátov SZO pri riešení problémov formulovaných v Deklarácii ministrov, v jej zámeroch, cieľoch a orientácii, ktoré napĺňajú  Miléniovú stratégiu a pre riešenú oblasť sú bližšie rozpracované v CEHAPE.

5.	Delegácia bude zdôrazňovať pozitívny prístup Slovenskej republiky k súčasným trendom prehlbovania medzinárodnej spolupráce v oblasti riešenia vzájomných vzťahov rozvoja životného prostredia a zdravia.

6.	Delegácia bude podporovať postoje ostatných štátov a najmä krajín V - 4, ktoré nie sú v rozpore zo záujmami Slovenskej republiky a bude napomáhať pri ich presadzovaní.

7.	Delegácia bude dôrazne presadzovať potrebu spolupráce jednotlivých krajín v rámci Európskeho regiónu SZO prostredníctvom SZO Centier pre spoluprácu, DG Environment (Generálne riaditeľstvo pre oblasť životného prostredia) a DG SANCO (Generálne riaditeľstvo pre oblasť ochrany zdravia a spotrebiteľa).

8.	Delegácia sa bude aktívne zapájať do činností pracovných sekcií konferencie a  zároveň sa spolupodieľať na vytváraní záverov konferencie s cieľom nájsť spoločnú platformu pre riešenie problémov životného prostredia a zdravia v Európskom regióne SZO zameranú na presadzovanie globálnej stratégie trvalo udržateľného rozvoja.

9.	Delegácia Slovenskej republiky bude vo svojich vystúpeniach formulovať záujem Slovenskej republiky aktívne sa zúčastniť v procese implementácie spoločných akcií na nadnárodnej a národnej úrovni, formulovaných v v Deklarácii ministrov a CEHAPE.

10.	Delegácia Slovenskej republiky sa svojimi činnosťami v rámci zasadnutia bude snažiť prispieť čo najväčšou mierou k dosiahnutiu porozumenia a konsenzu v sporných otázkach medzi členskými krajinami SZO, aj cestou presadzovania princípu subsidiarity a princípu podielu na zodpovednosti za globálny rozvoj vzťahov a životného prostredia a zdravia.